钦定古今图书集成/理学汇编/学行典/第262卷 > 索袭
## 钦定古今图书集成/理学汇编/学行典/第262卷 > 索袭

按《晋书隐逸传》：“索袭，字伟祖，敦煌人也。虚靖好学，不
应州郡之命，举孝廉贤良方正，皆以疾辞。游思于阴
阳之术，著《天文地里》十馀篇，多所启发，不与当世交
通。或独语独笑，或长叹涕泣，或请问不言。张茂时，敦
煌太守阴澹奇而造焉，经日忘反，出而叹曰：‘索先生
硕德名儒，真可以谘大义’。澹欲行乡射之礼，请袭为”
三老。曰：“今四表辑宁，将行乡射之礼。先生年耆望重，
道冠一时，养老之义，实系儒贤。既树非梧桐而希鸾
凤降翼，器谢曹公，而冀盖公枉驾，诚非所谓也。然夫
子至圣，有召赴焉；孟轲大德，无聘不至。盖欲弘阐大
猷，敷明道化故也。今之相屈，遵道崇教，非有爵位，意
者或可然乎？”会病卒，时年七十九。澹素服会葬，赠钱
二万。澹曰：“世人之所有馀者，富贵也；目之所好者，五
色也；耳之所玩者，五音也。而先生弃众人之所收，收
众人之所弃，味无味于恍惚之际，兼重元于众妙之
内。宅不弥亩，而志忽九州；形居尘俗，而栖心天外。虽
黔娄之高远，庄生之不愿，蔑以过也。”乃谥曰元居先
生。